Ole Pedersen Moe

Ole Pedersen Moe (født 16. juli 1783 på Røros, død 21. mars 1862 i Kristiansand), var en norsk forretningsmann og politiker. Han grunnla blant annet en tobakksfabrikk i Kristiansand som senere ble kjent som «Rose Tobakk AS».

Moe var haugianer og slo seg opp som boktrykker og kjøpmann i Kristiansand etter at han giftet seg med enken etter kjøpmann og byens eneste boktrykker, Hans Thorsen Bachrud, i 1815. Giftemålet skal ha kommet i stand etter noe påtrykk fra Hans Nielsen Hauge selv. Moe overtok da trykkeripriviliegiet i tillegg til Bachruds kjøpmannshandel, adressekontor og avisen Kristiansands Adresse-kontoirs Efterretninger (senere Christianssands Stiftsavis).

I 1838 solgte Moe trykkerivirksomheten, og to år senere, i 1840, kjøpte han skipsverftet på naboeiendommen til Vestre Strandgate 14 hvor han hadde etablert sine forretninger, deriblant også et tobakkspinneri i tilknytning til varehandelen. I 1842 startet han også et rederi. Da sønnen, Peter Johan Moe, ble tatt opp som partner i 1854, fikk firmaet navnet O. P. Moe & Søn. Da drev de også trelasthandel i Kristiansand-området.

Referanser 

Norske skipsredere
Personer fra Kristiansand kommune
Personer fra Røros kommune
Haugianere
Norske forretningsfolk
Norske politikere før 1884